
Parlamentul  României

Camera  Deputaților

Comisia pentru industrii și servicii






                 București, 30.10.2018
                   Nr.4c-3/486/2018
AVIZ
asupra proiectului de Lege privind aprobarea Ordonanței Guvernului nr.1/2018 pentru modificarea și completarea Ordonanței de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020 


În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, care va fi transmis Comisiei pentru buget, finanțe și bănci, care este sesizată în fond, cu proiectul de Lege privind aprobarea Ordonanței Guvernului nr.1/2018 pentru modificarea și completarea Ordonanței de urgență a Guvernului nr. 40/2015 privind gestionarea financiară a fondurilor europene pentru perioada de programare 2014-2020, transmis cu adresa nr. P.L.x. 578 din 22 octombrie 2018, înregistrat la comisie sub nr.4c-3/486 din 23 octombrie 2018.



Consiliul Legislativ, cu avizul nr.765/30.07.2018, avizează favorabil proiectul de ordonanță cu observații și propuneri preluate de inițiator.



Senatul, în calitate de primă Cameră sesizată, a adoptat proiectul de lege în ședința din 17 octombrie 2018.

Proiectul de lege are ca obiect de reglementare includerea în bugetele ordonatorilor principali de credit cu rol de autoritate de management a sumelor necesare pentru finanțarea contravalorii taxei pe valoarea adăugată neeligibile plătite, aferente cheltuielilor eligibile efectuate în cadrul proiectelor finanțate din fonduri europene, pentru beneficiarii Programului operațional regional 2014-2020 axa prioritară 3 – Sprijinirea tranziției către o economie cu emisii scăzute de carbon, axa prioritară 4 – Sprijinirea dezvoltării urbane durabile, axa prioritară 7 – Diversificarea economiilor locale prin dezvoltarea durabilă a turismului. Proiectul de lege introduce și o excepție cu privire la autorizarea autorităților de management de a încheia sau de a emite contracte/decizii/ordine de finanțare a căror valoare poate determina depășirea sumelor alocate în euro, la nivel de program. Excepția se referă la autoritatea de management Programului operațional regional, pentru Axa prioritară 2 - Îmbunătățirea competitivității întreprinderilor mici și mijlocii, limita instituită fiind de 200% pentru proiectele care intră sub incidența regulilor de ajutor de stat.
Examinarea proiectului de lege a avut loc în ședința comisiei din 30 octombrie 2018.

În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege în forma adoptată de Senat.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

VICEPREȘEDINTE,

Octavian Petric

Consilier parlamentar, Isabela Patricia Robe

